送陳彥羣
作者：葉適
朝代：宋

paragraphs: 雨洗蝗蝻餘，凉生癘瘧後。
今朝江上峰，浄失棼霧垢。
舉觴忻有屬，餞我同年友。
平居多契闊，遠別方嗟咎。
大郡得師儒，高文興孝秀。
雍容入儒雅，磨錯見瓊玖。
衆儒治六學，厥志存不朽。
量空計尋丈，汲海論升斗。
因之入簪組，併欲垂篆籀。
公才賦超卓，傑立氣愈厚。
火宿無餘煙，果實甘衆口。
書來幸細評，副此頻矯首。